**Generalforsamling i Fransklærerforeningen**

Lørdag den 9. november 2018 kl. 17.30 – 19.00

KP – Københavns Professionshøjskole, Humletorvet 3, 1799 København V

**Dagsorden:**1. Valg af dirigent og referent.

2. Årsberetninger.
3. Fremlæggelse af regnskab til godkendelse.
4. Fremlæggelse af budget, herunder fastlæggelse af kontingentets størrelse.
5. Behandling af indkomne forslag.
6. Valg af medlemmer til fællesbestyrelsen.
7. Valg af 2 revisorer.
8. Eventuelt.

**1. Valg af dirigent og referent.**

Formand for Fransklærerforeningen (FLF) Christine Léturgie bød velkommen. Det blev konstateret at generalforsamlingen var lovligt indkaldt og varslet, da dagsordenen var udsendt rettidigt, den 14. august. Dirigent blev Frank Østergaard og referent blev Marianne Villemoes.

**2. Årsberetninger.**

Formand Christine Léturgie gav en kort gennemgang af hovedpunkterne i årsberetningen, som kan ses andetsteds.

Der foregår en del arbejde omkring brobygning, som er et vigtigt punkt. Især de jyske skoler er pressede, fordi det er svært at udbyde fransk i grundskolen. I gymnasiet er det anden årgang siden reformen, og det er endnu ikke klart om flere har valgt sprog. Der er et tema i det sidste nummer af Gymnasieskolen (nr. 8) om sprogfattig ungdom og det Nationale Sprogcenter som er åbnet den 25. september.

Der har været kursus på Université du Monde i Nice. Der kommer nyheder om nordisk samarbejde på Facebook og i Fransk Nyt.

Foreningens underskud er lidt mindre, økonomien er sund nok til at vi kan klare os. Dog er der stadig et problem med manglende kontingentbetaling. FLFs kasserer Mette Nørbjerg Vangsgaard anbefaler at tilmelde sig betalingsservice.

HHX er udfordret på manglende udbud af sproglige studieretninger.

Der er igangsat et samarbejde med den marokkanske ambassade. De vil gerne hjælpe med data til la Francophonie. Kontakt Iben Schneider på Facebook eller mail, så vil kontakten blive videreformidlet til ambassaden.

Der er afholdt fagdidaktiske kurser og OneNote kurser. Kommende kurser vil omhandle kommunikativ og interkulturel kompetence, sang og video, tværfaglige kompetencer m.m. Der kan ses mere om kurserne på hjemmeside. Udlandskurset til Djibouti er aflyst på grund af for få tilmeldte.

Feedback på Fransk Nyt efterlyses fra redaktionen. Del også gerne med ikke medlemmer. Alle niveauer og fraktioner ønskes repræsenteret.

Søg gerne Erasmus plus EU-midler til sprogkurser i udlandet. Kader Maikal og Elise Balmisse Thomsen har været i Bruges og besøge la Commission de l’Europe de l’Ouest (CEO). Der er en Haiku-konkurrence om la Paix i anledning af 100-året for 1. Verdenskrigs afslutning. Den er rettet mod alle niveauer: folkeskole- gymnasie-, universitets- og lærerniveau.

Annette Søndergaard Gregersen fra Professionshøjskolen fortalte, at fransk i år udbydes både i Århus og København. En særlig sprogprofil forsøges oprettet igen til næste år, da den ikke blev oprettet i år.

Lisbeth Verstraete-Hansen fortalte at der er optaget 30 studerende på Københavns Universitetet i år. Ofte forsvinder en 4-5 stk. I Århus er der optaget 12-15 på den humanistiske del og 25-30 på erhvervsdelen.

Frank Østergaard opfordrede til at være aktive i forbindelse med det nye Nationale Center for Fremmedsprog, samt i pædagogisk samarbejdsudvalg i GL, med henblik på f.eks. at få fjernet 2 % besparelserne på HHX og STX.

Christine Léturgie fortalte at vi har sendt repræsentanter til dialogmøder, ligesom ministeriet har nedsat en følgegruppe hvor Christine også sidder. Iben Schneider opfordrede til at nævne, at fransk i EUX er helt forsvundet, at der kun er engelsk og tysk pga. manglende elevgrundlag og sparehensyn.

Årsberetningen blev enstemmigt godkendt.

**3. Fremlæggelse af regnskab til godkendelse.**Der henvises til regnskabet, som foreningens kasserer Mette Nørbjerg Vangsgaard gennemgik og kommenterede. Bestyrelsen har godkendt regnskabet ved underskrift.

Vores regnskabsfører er Dansklærerforeningens Hus, som hjælper os med administrationen. Der har bl.a. været udgifter til CEO - mødet for Fransklærerforeninger fra hele Europa, samt til kursus på Université du Monde i Nice. Fransk Nyt er en stor, men vigtig post, og der har været 3 udgivelser i 2017. Medlemskabet af Ja til Sprog er også vigtigt.

Vi har brugt flere penge end der er indtægter, hvilket betyder at der er et underskud, som dog er mindre end budgetteret. Vi arbejder på at nedbringe underskuddet år for år, og det falder. Man kan hæve kontingent, men det er endnu ikke nødvendigt. Iben Schneider tilføjede at annoncer i Fransk Nyt bidrager til at reducere underskuddet. Mette opfordrede til promovering af foreningen, så vi kan få flere medlemmer.

Regnskabet, som allerede var godkendt af revisorerne Kirsten Kirkelund og Frank Østergaard, blev enstemmigt godkendt af generalforsamlingen.

**4. Fremlæggelse af budget, herunder fastlæggelse af kontingentets størrelse.**Der henvises til budgettet, som blev gennemgået af Mette Nørbjerg Vangsgaard, fik følgende kommentarer:

Vi er glade for Dansklærerforeningens Hus’ arbejde. Kontingentet til FIPF går til den verdensomspændende Fransklærerforening. Underskuddet som er sat til 29.000 bliver sandsynligvis mindre end budgetteret. Kontingentet til Ja til Sprog går bl.a. til at medlemmer kan komme med til møderne.

CEO – mødet holdes næste gang i Athen, der er en fordelagtig pris til medlemmer, hvilket også gælder rejsen til Nice. Frank Østergaard opfordrede til at repræsentere Danmark ved at melde sig som oplægsholder ved kongresser og møder, hvis man har et projekt. Der findes interessante initiativer under FIPF, konkurrencer på tværs af landene, med præmier som f.eks. ophold i Frankrig.

Det blev drøftet om der skulle sættes penge af – og derved øge underskuddet - til forskellige initiativer, som deltagelse i Institut Français’ Francofonidag med Dansk Industri til næste år, brobygning m.m., og det blev konkluderet, at udgifterne kan dækkes under fraktionerne som uforudsete udgifter. Elise Balmisse Thomsen opfordrede til at finde nye medlemmer og dermed indtægter.

Budgettet blev enstemmigt godkendt, herunder også kontingentets fastholdelse.

**5. Behandling af indkomne forslag.**

Der var ingen indkomne forslag at behandle.

**6. Valg af medlemmer til fællesbestyrelsen.
I lige år skal vi ifølge vedtægterne vælge fire bestyrelsesmedlemmer til STX og ét fra handelsfraktionen. Maria Kindt, Mette Nørbjerg Vangsgaard, Ulla Pedersen og Elise Balmisse Thomsen ville gerne genopstille. Mia Margrethe Malmstrøm fra VUC Århus ville gerne opstille som suppleant. Lisbeth Verstraete genopstillede fra Universitetet. For HHX genopstillede Iben Schneider og Lene Jensen (suppleant). Alle opstillede blev valgt.**

**Folkeskolen har egentlig valg i ulige år, men da Alexis Gratpenche er flyttet, genopstiller han ikke, og derfor ville vi gerne have en suppleant ind. Ulla Lund Jespersen fra Katrinebjergskolen i Århus ville gerne opstille som suppleant for 1 år. Karin Rosenbom genopstillede, og da Magdalena Raaschou-Pedersen fra Marie Mørks Skole i Hillerød også gerne ville opstille, blev begge valgt ind, med Ulla Lund Jespersen som suppleant.**

**7. Valg af 2 revisorer.**Kirsten Kirkelund og Frank Østergaard blev genspurgt og genvalgt som revisorer.

**8. Eventuelt.**

Det er vigtigt at holde fast i dem som er på pension og godt vil følge med. Man kunne forestille sig en seniorafdeling i bestyrelsen.

Kader Maikal fortalte om en ambitiøs Facebookgruppe ”Fransk i Danmark” samt en Instagram profil for eleverne, som skal revitalisere vores fag som cool. Der er elevkonkurrencer på alle skoleniveauer. Elise Balmisse Thomsen har skrevet om det, og der kommer også en mail.

Det blev igen anbefalet at søge Erasmus plus midler, og der bliver kurser i Vejle (6. dec.), Odense og København i at søge fonde. Det er nyttigt at melde tilbage til foreningen når det går godt for nogen, så folk kan se hvad der lykkes.

Formanden sagde herefter tak for fremmødet, og generalforsamlingen sluttede med en invitation til at gå ud og spise sammen.